2016. gada 22. novembrī Noteikumi Nr. 736

Rīgā (prot. Nr. 64 10. §)

**Nepreferenciālas preču izcelsmes sertifikātu izsniegšanas un izsniegto sertifikātu pārbaudes noteikumi**

Izdoti saskaņā ar

Muitas likuma 12. panta

otro un trešo daļu

1. Noteikumi nosaka:

1.1. nepreferenciālas preču izcelsmes sertifikātu izsniegšanas un izsniegto sertifikātu pārbaudes kārtību;

1.2. kritērijus, pēc kuriem nosaka valsti, kurā preces tika pilnībā iegūtas vai kurā ir notikusi to pēdējā būtiskā pārveide.

1. Nepreferenciālas preču izcelsmes sertifikātu (turpmāk – sertifikāts) izsniedz [Muitas likumā](http://likumi.lv/ta/id/86611-muitas-likums) noteiktā izsniedzējinstitūcija (turpmāk – izsniedzēj­institūcija) precēm, kas tiek nosūtītas no Latvijas Republikas.
2. Sertifikātu izsniedz Latvijas Republikā reģistrētai juridiskai un fiziskai personai.
3. Latvijas Republikā nereģistrētai juridiskai un fiziskai personai, kuras pastāvīgā dzīvesvieta nav Latvijas Republika, sertifikātu izsniedz, ja šo personu pārstāv Latvijas Republikā reģistrēts komersants.
4. Lai saņemtu sertifikātu, persona izsniedzējinstitūcijā iesniedz atbilstoši šo noteikumu pielikumam aizpildītu nepreferenciālas preču izcelsmes sertifikāta pieteikumu un sertifikātu.
5. Lai noteiktu valsti, kurā prece tika pilnībā iegūta vai kurā ir notikusi tās pēdējā būtiskā pārveide, izmanto Eiropas Parlamenta un Padomes 2013. gada 9. oktobra Regulas Nr. 952/2013, ar ko izveido Savienības Muitas kodeksu (turpmāk – regula Nr. 952/2013), un Komisijas 2015. gada 28. jūlija deleģētās regulas Nr. 2015/2446, ar ko papildina Eiropas Parlamenta un Padomes regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (turpmāk – regula Nr. 2015/2446), paredzētos nepreferenciālas preču izcelsmes noteikšanas kritērijus, izvēloties vienu no šādiem variantiem:

6.1. regulas Nr. 952/2013  60. pantā un regulas Nr. 2015/2446 31., 33., 34., 35. un 36. pantā minētie kritēriji;

6.2. regulas Nr. 952/2013  60. pantā un regulas Nr. 2015/2446 31., 32., 33., 34., 35. un 36. pantā minētie kritēriji.

1. Papildus šo noteikumu 6. punktā minētajām prasībām tiek izmantots 1973. gada 18. maija Kioto starptautiskās konvencijas par muitas procedūru vienkāršošanu un harmonizēšanu pielikuma D.1 sadaļas "Speciāli gadījumi izcelsmes kvalificēšanai" 8. un 9. standarts.
2. Izsniedzējinstitūcija 14 darbdienu laikā pēc tam, kad saņemts personas nepreferenciālas preču izcelsmes sertifikāta pieteikums un aizpildīts sertifikāts, izsniedz sertifikātu vai pamatotu atteikumu to izsniegt. Izsniedzējinstitūcijas pieņemto lēmumu var pārsūdzēt Administratīvā procesa likumā noteiktajā kārtībā.
3. Izsniedzējinstitūcija sertifikātu izsniedz vienā eksemplārā, kā arī saskaņā ar tirdzniecības prasībām var izsniegt personai vienu vai vairākas sertifikāta kopijas.
4. Sertifikāta saņēmējs visus dokumentus, kas pamato preču izcelsmi, glabā trīs gadus no sertifikāta izsniegšanas dienas.
5. Izsniedzējinstitūcija pieteikumu sertifikāta saņemšanai glabā trīs gadus.
6. Valsts ieņēmumu dienests pēc Latvijas vai ārvalstu kompetentās iestādes lūguma pārbauda izsniegtos sertifikātus, pieprasot sertifikāta saņēmējam vai izsniedzējinstitūcijai vai sertifikāta saņēmējam un izsniedzējinstitūcijai sniegt visas nepieciešamās ziņas un dokumentus.
7. Atzīt par spēku zaudējušiem Ministru kabineta 2007. gada 10. aprīļa noteikumus Nr. 239 "Nepreferenciālas preču izcelsmes sertifikātu izsniegšanas un izsniegto sertifikātu pārbaudes kārtība" (Latvijas Vēstnesis, 2007, 61. nr.)

Ministru prezidents Māris Kučinskis

Finanšu ministre Dana Reizniece-Ozola